
REFERAT
MĂSURI LUATE LA NIVEL DE COMUNA VOINEȘTI PENTRU INTERZICEREA ARDERII DESEURILOR și a VEGETAȚIEI USCATE
Primăria Comunei Voinești, județul Vaslui îi informează pe locuitori, atât persoane fizice cât și agenți economici, despre faptul că arderea miriştilor, turbăriilor, litierelor pădurii, stufului, tufărişurilor sau vegetaţiei ierboase este interzisă prin lege.
Potrivit OUG nr. 92/2021 privind regimul deșeurilor, cu modificările ulterioare constituie contravenții și se sancționează potrivit art. 62, alin. 1, lit. b, cu amenda de la 5.000 lei la 15.000 lei, pentru persoanele fizice și de la 40.000 lei la 60.000 lei, pentru persoanele juridice arderea miriștii și a vegetației uscate și se interzice incendierea oricărui tip de deșeu si/sau substanță sau obiect.
Pe lângă amenzi, fermierii care apelează la incendierea terenurilor pentru a le curăța de resturile de vegetație uscată riscă să rămână fără subvenția pe suprafață acordată de Uniunea Europeană prin APIA.
Având în vedere pericolele pe care le reprezintă în această perioadă a anului distrugerea prin ardere a deşeurilor, resturilor menajere şi vegetaţiei uscate, atragem atenţia locuitorilor că aceste operaţiuni se fac doar după obţinerea acceptului Agenţiei de Protecţia Mediului în cazul arderii miriştilor, stufului sau vegetaţiei ierboase. De asemenea, se interzice folosirea focului pe teritoriul ariilor naturale protejate.
În acelaşi timp, arderea vegetaţiei uscate şi a resturilor vegetale poate fi făcută numai după obţinerea permisului de lucru cu focul, cu respectarea următoarelor prevederi generale:
– condiţii meteorologice fără vânt;
– colectarea în grămezi a vegetaţiei uscate şi a resturilor vegetale în cantităţi încât arderea să poată fi controlată;
– executarea arderii în zone care să nu permită propagarea focului la fondul forestier/construcţii şi să nu afecteze reţelele electrice, de comunicaţii, conductele de transport gaze naturale, produsele petroliere ori alte bunuri materiale combustibile;
– curăţarea de vegetaţie a suprafeţei din jurul fiecărei grămezi pe o distanţă de 5 m;
– activitatea de ardere să se desfăşoare numai pe timp de zi;
– asigurarea mijloacelor şi materialelor pentru stingerea eventualelor incendii;
– supravegherea permanentă a arderii;
– stingerea totală a focului înainte de părăsirea locului arderii;
– interzicerea acoperirii cu pământ a focarelor.
Pe timpul arderii resturilor vegetale cetăţenii sunt obligaţi:
– să menţină focul în perimetrul aprobat şi asigurat;
– să supravegheze permanent zona în care efectuează arderea resturilor vegetale;
– să asigure dotarea minimă cu mijloace de primă intervenţie;
– să anunţe imediat Primăria şi pompierii militari în situaţia în care există pericolul extinderii focului în afara perimetrului aprobat.

Bine de ştiut! Se exceptează de la obţinerea permisului de lucru cu focul numai arderea vegetaţiei uscate şi a resturilor vegetale în cadrul gospodăriei proprii.
În zona de siguranţă a drumurilor naţionale şi judeţene se curăţă obligatoriu de vegetaţia uscată şi resturile vegetale de către administratorii acestora şi, după caz, de proprietarii de drept ai terenurilor.

